O doctoriță de 68 de ani din Rusia riscă 10 ani de închisoare pentru că ar fi spus văduvei unui militar că soțul ei a fost o ”țintă legitimă” a ucrainenilor
Procesul unei doctoriţe pediatru ruse, care riscă 10 ani de închisoare după ce a fost acuzată de văduva unui soldat rus mort în Ucraina că nu a tratat-o cu respect, a început miercuri la Moscova, informează AFP, citată de Agerpres.
Orice critică, chiar şi minoră, la adresa atacului la scară mare împotriva Kievului este reprimată în Rusia, prin aplicare de amenzi sau pedepse aspre cu închisoarea.
Potrivit anchetatorilor, Nedejda Budanova, 68 de ani, a avut în această iarnă o consultaţie medicală la Moscova cu soţia şi fiul de 7 ani ai unui militar rus ucis în Ucraina.
Văduva respectivă, Anastasia Akinşina, 34 de ani, a denunţat-o apoi, postând o înregistrare video, difuzată de media pro-Kremlin, în care ea apare în lacrimi după această consultaţie. Ea afirma în înregistrare că doctoriţa, aflând despre moartea soţului său, i-a răspuns că el era „o ţintă legitimă” a forţelor armate ucrainene.
„Cum puteam să spun aşa ceva? (…) Eu sunt medic şi îi tratez pe toţi oamenii în mod egal”, s-a apărat miercuri Nadejda Budanova în timpul audierii, din cuşca de sticlă rezervată acuzaţilor.
Doctoriţa pediatru afirmă că această conversaţie a fost total fabricată. „E cuvântul ei împotriva cuvântului meu”, a spus ea miercuri.
În timpul procesului, procurorul a acuzat-o de asemenea că ea are o „aversiune personală” pentru militarii şi liderii ruşi şi că a căutat, prin intermediul „autorităţii” sale medicale, să propage opiniile sale politice în anturajul său.
Potrivit procurorului, anchetatorii au găsit în telefonul doctoriţei pediatru mesaje care urau victorie Kievului.
După denunţarea sa, Nadejda Budanova a fost demisă de la spitalul în care lucra, apoi arestată pe 2 februarie şi inculpată pentru „difuzare de informaţii false” asupra armatei ruse motivată de „ură etnică”, crimă pasibilă de 10 ani de închisoare.
Originară din oraşul ucrainean Liov, doctoriţa s-a mutat în anii 1990 în Rusia. „Am un frate în Ucraina, însă nu vorbim foarte des”, a afirmat ea miercuri.
Următoarea audiere a fost fixată pentru 30 mai. Între timp, doctoriţa va rămâne în arest provizoriu.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank